***Туган телем- татар теле.***

**Сәлимә Нотфуллина , Алабугадагы 8 нче урта мәктәпнең 1 категорияле укытучы.**

***Максат****:* балаларда Туган илгә *, татар теленә , үз халкына мәхәббәт тәрбияләү;*

***Җиһазлау****:* ***Ι . Плакатлар :***

1. *И туган тел ,и матур тел, әткәм- әнкәмнең теле.*

*Г. Тукай*

*2) Яшәсен халык әдәбияты! Яшәсен туган тел.*

*Г. Тукай*

*3) Тел- халыкның рухы ул. Телдә аның табигате,күңеле һәм тормышы ,көнкүреше чагыла.*

***ΙΙ. Татар көйләренең магнитофон язмалары.***

***ΙΙΙ. Туган тел турында мәкальләр.***

***Әдәби кичәнең барышы :***

***Укытучы*** *:Без – татарлар , туган телебез – татар теле.*

Татар теле... Тугач та иң газиз кешенең ишетә башлаган , күп гасырлык тарихы булган , Каюм Насыйрилар , Тукайлар нигез салган , 7 миллион халык сөйләшкән , дөньядагы иң дәрәҗәле 14 тел исәбенә кергән ,чит илләрдә дә өйрәнелә торган , бүгенге көндә җитлеккән , камилләшкән ,теләсә нинди катлаулы фәнне өйрәтергә мөмкинлеге булган , Моабитнең таш диварлары эчендә дә тынмыйча , аның калын стеналарын тишеп чыгып , бөтен дөньяга яңгыраган , утларга – суларга салсалар да ,чукындырсалар да , ассалар – киссәләр дә исән калган ,иң – иң авыр кимсетүләргә дә түзгән, сынмаган – сыгылмаган ,баш имәгән горур татар теле! Бүгенге кичәбезне сиңа багышлыйбыз.

Кемнәр генә сиңа сокланмаган һәм мактау җырламаган ? Кемнәр генә синең ярдәмеңдә дөньяны танып белмәгән һәм үзенең уй- хисләрен башкаларга сөйләмәгән ?

**1 нче бала:**И минем җандай кадерлем,

И җылы , төре телем!

Кайгылар теле түгел син,

Шатлыгым теле бүген.

Тик синең ярдәмең белән мин ,

Тик синең сүзләрең белән

Уйларың йөрәккәемнең

Дөньяга әйтә беләм.

**Укытучы :** Туган тел төшенчәсенә зур мәгънә салынган. Ул Ватан ,туган җир , ата – ана сүзләре белән бер үк дәрәҗәдә торучы бөек , изге һәм кадерле сүз. Ул телне шуңа күрә туган тел дип атыйлар да. Ул телгә баланы аның иң газиз , иң якын кешесе – анасы өйрәтә , шул телдә аңа бишек җырларын җырлый , иркәли , юата. Шуңа күрә аны халык ана теле дип атый.

***“Туган тел” җыры ( Г . Тукай сүзләре , халык көе ) башкарыла.***

**Укытучы :** Әйе , мәшһүр шагыйребез Габдулла Тукай үзенең туган теленә булган ихтирамын әнә шулай итеп биргән.

Бөек әдип Тукай телне ярата белеп яраткан. Телне ул тышкы ямь бирү чарасы , матур сүзләр җыелмасы итеп кенә карамаган , аны иң элек аралашу , аңлашу , тәрбия коралы итеп тә караган. Шуңа күрә дә телне халыкча итеп , “туган тел” , “матур тел” , “ әткәм- әнкәмнең теле” дип атаган.

**2 нче бала** : Без татарлар

Без – татарлар!

Татар исемен без

Горур йөртә торган халык.

Без - татарлар.

Шулай диеп белә

Безне бөтен дөнья илләре.

Без – татарлар!

Батыр халык дигән

Зур даныбыз әле сүнмәде.

Без – татарлар!

Шушы исем белән

Җирдә яшәү үзе бер бәхет.

***“ Ак каен” җыры ( З. Ярмәки сүзләре , халык көе) башкарыла.***

**Укытучы** : Туган тел. һәркем өчен дә газиз сүз бу. Чөнки иң кадерле , бернәрсә белән дә алыштырылмый торган “әни” , “әти” , “әби” , “бабай” сүзләрен башлап туган телдә әйтәбез. Туган- үскән ил – җирнең якынлыгын , Ватанның газизлеген бер әүвәл туган тел ярдәмендә тойганбыз , Милләтебез сәнгать ияләренең матур – матур шигырьләрен ятлап әле дә куанабыз , рухланабыз.

**3 нче бала** : ***Н. Исәнбәт “ Өч матур сүз”.***

**4 нче бала** : Дөньяда иң–иң матур ил –

Ул минем туган илем.

Дөньяда иң–иң матур тел –

Ул минем туган телем

“ Балам”, - диеп туган телдә

Эндәшә миңа әткәм.

“ Әнкәем”, - дип әниемә

Мин туган телдә дәшәм.

**5 нче бала** : Туган телемдә сөйләшеп

Яшим мин туган илдә.

“ Туган ил” дигән сүзне дә

Әйтәм мин туган телдә.

Иң изге хисләремне мин

Туган телдә аңлатам.

Шуңа күрә туган телне

Хөрмәтлим мин, яратам.

**6 нчы бала** : ***Г. Гыйлманов “ Мин татар малае”***

Чатнашып сөйләшәм

Үз ана телемдә.

Оялмыйм , курыкмыйм , -

Мин бит үз илемдә!

Башымда – чигүле ,

Каюлы түбәтәй.

Догалар укырга

Өйрәтә дәү әтәй.

Тәүфыйклы булырга

Кирәген беләм мин.

Чын татар малае

Йөрәгем белән мин!

**7 нче бала :  *Ш. Галиев “ Туган тел” шигыре***

**8 нче бала *: Ф.Яруллин “ Анам теле” шигыре.***

**9 нчы бала** : ***Дибәҗә Каюмова “ И телем”***

И телем ! Ничә гасырлар

Ирек даулаган телем.

Дөнья теле булмасаң да ,

Җиңгәннәр теле бүген.

И безнең санлы телебез.

И безнең данлы юлдаш.

Нур сибәсең , җан өрәсең.

Син безнең якты кояш.

**10 нчы бала** : ***Рафис Корбанов “ Туган ил”***

“ Әткәм” , “ әнкәм” сүзе белән

Ачылган телем минем!

Син бирдең миңа ышаныч

Кичкәндә белем илен.

Ата- бабамнар үткәнен

Белдем мин синең аша.

Башка телләрең эченә

Кердем мин синең аша.

**11 нче бала** : ***Гөлзада Әхтәмова “ Туган телем”***

Татар теле – туган телем

Гасырларны кичкән тел ул ,

Давылларда өзелмичә ,

Төнбоектай үскән тел ул.

Татар теле мирас булып

Борынгыдан калган тел ул.

Байлыгына , муллыгына

Сокландыра алган тел ул .

Татар теле җырлар аша

Уйлар чынга ашкан тел ул

Сөю тулы йөрәкләрне

Җан дусларга ачкан тел ул.

Татар теле - дөнья теле ,

Шундый камил, шундый матур.

Җирдә әле бик күпләрнең

Күңелләрен үзенә тартыр.

***Татар халык биюе.***

**Укытучы** : Ә хәзер мин сезне кечкенә Марат белән таныштырасым килә. Игътибар итегез әле , ул ничек матур итеп ана телендә сөйләшә , хәтта әнисен дә өйрәтә.

**Сәхнәләштерү**  :

***Әнисе :*** Әйдә инде, улым, тизрәк, садикка соңга калабыз.

**Марат** : Хәзер әнием.

**Әнисе :** Тагын ни булды?

**Марат :** Син дөрес әйтмисең , әнием. Без бит садикка түгел , бакчага соңга калабыз. Дөрес әйт , әнием.

**Әнисе :**  Әйдә, балам, әйдә, үскәнем, бакчага соңга калабыз.

**Укытучы** : Укучылар , Марат әнисе белән ник килешмәгән?

**Балалар** : Чөнки әнисе рус сүзе катнаштырып сөйләшкән.

**Укытучы :** Әйе, укучылар, без кечкенәдән үк үз телебезне, саф татар телендә сөйләшергә тиешбез. Моны истән чыгармагыз.

**Җыр “ Кояш гомере”.**

**Укытучы**  : Укучылар , бүген без сезне җәнлекләрнең дә үз ана телендә сөйләшүләре турында шигырь белән танышырбыз

***Ш. Галиев “ Рус казлары – га га га”***

Русларда да бар казлар

Татарда да бар казлар.

Рус казлары : га- га- га , ди

Татар казы : кыйгак , ди.

Русларда да бар үрдәк,

Татарда да бар үрдәк.

Русныкылар : кря – кря , ди ,

Татарныкы : бак – бак , ди.

Русларда да бар әтәч,

Татарда да бар әтәч.

Русларныкы : кукареку!

Татарныкы : кикрикүк!

Русларда да бар маэмай ,

Татарда да бар маэмай.

Рустагысы : гав , гав , ди.

Татарныкы : һау , һау , ди.

Гав ,гавларга юлыксам мин ,

Русча гына эндәшәм.

һау, һауларны күргән чакта ,

Гел татарча сөйләшәм.

**Укытучы** : Татарча да яхшы бел,

Русча да яхшы бел.

Икесе дә безнең өчен

Иң кирәкле кыйммәт тел.

**Укучылар туган тел һәм сүз турында мәкальләр сөйлиләр.**

* Ананың балага биргән иң матур бүләге – тел.
* Иң татлы тел – туган тел , анам сөйләп торган тел.
* Тел- белемнең ачкычы , акылның баскычы.
* Телләр белгән – илләр белгән.
* Теле чибәрнең үзе чибәр.
* Әдип башы – тел.
* Туган телен кадерләгән халык кадерле булыр.
* Сүзе яхшы булса , нурлана йөзе.
* Миндә авыз бар диеп,

Бертуктаусыз сөйләшмә.

***Җыр Г. Афзал “ Туган җиреңнән китмә”.***

**Укытучы** : һәр халыкның туган теле – аның мәдәнияты, тарихы , көзгесе. Шуңа да телебез сафлыгы, матурлыгы, аһеңлелеге өчен барыбызга да армый– талмый көрәшергә, эшләргә кирәк.

***Әдәби кичәне мондый шигъри юллар белән тәмамлыйсым килә***

Тел ачылгач әйтә алсаң “ Әни!” – дип,

Тел ачылгач әйтә алсаң “ Әти!” – дип,

Күзләреңә яшьләр тыгылмас ,

Туган телең әле бу булмас.

Соң минутта әйтә алсаң “ Әни!” – дип,

Соң минутта әйтә алсаң “Әти!” – дип,

Күзләреңә яшьләр тыгылыр,

Туган телең әнә шул булыр.

***Җыр “ Мин яратам сине , Татарстан”.***